KOMISIJOS ĮGYVENDINIMO REGLAMENTAS (ES) 2022/1614

2022 m. rugsėjo 15 d.

kuriuo nustatomi esami gelminės žvejybos rajonai ir sudaromas rajonų, kuriuose, kaip žinoma, yra arba gali atsirasti pažeidžiamų jūrų ekosistemų, sąrašas

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2016 m. gruodžio 14 d. Europos Parlamento ir Tarybos reglamento (ES) 2016/2336, kuriuo nustatomos specialios giliavandenių žuvų išteklių žvejybos šiaurės rytų Atlante sąlygos bei žvejybos šiaurės rytų Atlanto tarptautiniuose vandenyse nuostatos ir panaikinamas Tarybos reglamentas (EB) Nr. 2347/2002 (1), ypač į 7 straipsnio 2 dalį ir 9 straipsnio 6 dalį,

kadangi:

(1) Reglamentu (ES) 2016/2336 siekiama, inter alia, užkirsti kelią tam, kad būtų daromas didelis neigiamas poveikis pažeidžiamoms jūrų ekosistemoms (PJE) vykdant gelminę žvejybą, ir užtikrinti ilgalaikį giliavandenių žuvų išteklių išsaugojimą;

(2) 2017 m. balandžio mėn. Europos Komisija paskelbė kvietimą teikti duomenis pagal Reglamento (ES) 2016/2336 7 straipsnio 1 dalį. Atsakydamos į šį kvietimą, valstybės narės pateikė laivų stebėjimo sistemų (LSS) įrašus ir kitą aktualią ir patikrinamą informaciją apie tokių laivų 2009–2011 ataskaitiniais kalendoriniais metais vykdytos giliavandenių žuvų žvejybos veiklos vietas;

(3) 2017 m. liepos mėn., remdamasi valstybių narių pateiktais duomenimis (žr. (2) konstatuojamąją dalį), Komisija paprašė Tarptautinės jūrų tyrinėjimo tarybos (ICES) pateikti rekomendaciją dėl esamų gelminės žvejybos rajonų nustatymo ir rajonų, kuriuose, kaip žinoma, yra arba gali atsirasti PJE, sąrašo sudarymo;

(4) 2018 m. birželio (2) ir lapkričio (3) mėn. ICES informavo Komisiją, kad rekomendacijai pateikti jai reikia papildomų PJE ir LSS duomenų. Tokius papildomus duomenis valstybės narės Komisijai ir ICES pateikė 2019 m. balandžio mėn. – 2020 m. gruodžio mėn.;

(5) be to, 2019 m. spalio mėn. – 2020 m. rugsėjo mėn. ICES surengė keletą praktinių seminarų su valstybėmis narėmis ir suinteresuotaisiais subjektais, kad parengtų patikimą mokslinį modelį PJE buvimui nustatyti;

(6) 2021 m. sausio 5 d. ICES pateikė rekomendaciją (4), kurioje nustatė esamus gelminės žvejybos rajonus, kuriuose 400–800 metrų gylyje naudojami dugną liečiantys žvejybos įrankiai, ir sudarė rajonų, kuriuose, kaip žinoma, yra arba gali atsirasti PJE, sąrašą. ICES rekomendavo, kad, išanalizavus įvairius su PJE apsauga susijusius scenarijus ir galimybes, veiksmingiausias būtų toks derinys: sudaryti PJE sąrašą nurodant jų buvimo C kvadratuose 400–800 metrų gylyje tikimybės, kuri gali būti didelė, vidutinė arba maža, indeksą ir kartu užtikrinti, kad žvejybos veikla būtų trikdoma ribotai (2 scenarijus, 1 variantas);

(7) 2021 m. lapkričio 17 d. Komisija paprašė ICES pateikti papildomą rekomendaciją, kurioje būtų nurodytos tik šiaurės rytų Atlanto Sąjungos vandenyse esančių esamų gelminės žvejybos rajonų ir į sąrašą įtrauktų PJE rajonų koordinatės. Prašymas pateiktas todėl, kad 2021 m. sausio 5 d. ICES rekomendacija apėmė šiaurės rytų Atlanto Jungtinės Karalystės vandenis;

(8) 2022 m. vasario 7 d. ICES pateikė tą rekomendaciją (5);

(9) Reglamente (ES) 2016/2336 reikalaujama, kad Komisija, remdamasi patikimiausia turima moksline ir technine informacija, priimtų įgyvendinimo aktus, kuriais būtų nustatyti esami gelminės žvejybos rajonai ir sudarytas rajonų, kuriuose, kaip žinoma, yra arba gali atsirasti PJE, sąrašas. Tokia informacija Komisijai buvo pateikta tik 2022 m. vasario mėn.;

(10) remiantis ta informacija, Sąjungos vandenyse turėtų būti nustatyti esami gelminės žvejybos rajonai;

(11) tuo pačiu pagrindu turėtų būti sudarytas Sąjungos vandenų rajonų, kuriuose, kaip žinoma, yra arba gali atsirasti PJE, sąrašas;

(12) šiuo įgyvendinimo reglamentu nedaromas poveikis būtinybei imtis papildomų išteklių išsaugojimo priemonių, būtinų tam, kad būtų laikomasi atitinkamų nuostatų, ir Komisijos pozicijai dėl Sąjungos aplinkos teisės aktuose nustatytų valstybių narių įpareigojimų vykdymo;

(13) Žuvininkystės ir akvakultūros komitetas per pirmininko nustatytą terminą nuomonės nepateikė,

PRIĖMĖ ŠĮ REGLAMENTĄ:

1 straipsnis Esami gelminės žvejybos rajonai 1. Esami gelminės žvejybos rajonai nustatomi pagal I priede nustatytas koordinates. 2. Esamiems gelminės žvejybos rajonams taikomos Reglamente (ES) 2016/2336, visų pirma to reglamento 8 straipsnio 2 ir 4 dalyse, nustatytos taisyklės dėl žvejybos leidimų ribojimų ir draudimo žvejoti dugniniais tralais didesniame nei 800 metrų gylyje.

2 straipsnis Rajonų, kuriuose, kaip žinoma, yra arba gali atsirasti pažeidžiamų jūrų ekosistemų (PJE), sąrašas 1. Rajonų, kuriuose, kaip žinoma, yra arba gali atsirasti PJE, sąrašas sudaromas pagal II priede nustatytas koordinates. 2. Rajonams, kuriuose, kaip žinoma, yra arba gali atsirasti PJE, taikomos Reglamente (ES) 2016/2336, visų pirma to reglamento 9 straipsnio 1 ir 9 dalyse, nustatytos taisyklės dėl jo taikymo žvejybos operacijoms dugniniais žvejybos įrankiais didesniame nei 400 metrų gylyje ir draudimo žvejoti dugniniais žvejybos įrankiais visuose tokiuose nustatytuose rajonuose.

3 straipsnis Įsigaliojimas Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2022 m. rugsėjo 15 d. Komisijos vardu Pirmininkė Ursula VON DER LEYEN

(1) OL L 354, 2016 12 23, p. 8.

(2) ICES, 2018 m. Advice on locations and likely locations of VMEs in ES waters of the NE Atlantic, and the fishing footprint of 2009–2011.

(3) ICES, 2018 m. Technical service to aid in the interpretation of ICES advice on locations and likely locations of VMEs in ES waters of the NE Atlantic, and the fishing footprint.

(4) ICES, 2021 m. ES Request to advise on the list of areas where VMEs are known to occur or are likely to occur and on the existing deep-sea fishing areas (ref. (ES) 2016/2336).

(5) ICES, 2022 m. ES request for a Technical Service to provide data output of the ICES 2021 advice on the deep-sea access regulation (ref. (ES)2016/2336) as coordinates for ES waters area only.